stanford-oval/wikipedia huggingface dataset:
พรรคไทยรักไทย
ยุบพรรค

บทความหลัก: คดียุบพรรคการเมือง พ.ศ. 2549
ในการเลือกตั้งทั่วไป เมื่อวันที่ 2 เมษายน พ.ศ. 2549 พรรคไทยรักไทย ได้คะแนนในระบบบัญชีรายชื่อถึง 18,993,073 เสียง แต่ถูกกล่าวหาว่าจ้างพรรคการเมืองขนาดเล็กลงเลือกตั้ง โดยอ้างว่าพรรคต้องการหลีกเลี่ยงกฎร้อยละ 20 คณะกรรมการการเลือกตั้งจึงตั้งอนุกรรมการมาสอบ ซึ่งผลปรากฏว่ามีมูลทำให้พรรคไทยรักไทยอาจถูกยุบพรรคได้ และกำลังอยู่ในระหว่างการส่งศาลรัฐธรรมนูญตัดสินยุบพรรค
หลังการรัฐประหารในประเทศไทย พ.ศ. 2549 ไม่นาน ดร.ทักษิณ ชินวัตร ซึ่งขณะนั้นพำนักอยู่ที่กรุงลอนดอน ประเทศอังกฤษ ได้ตัดสินใจลาออกจากหัวหน้าพรรค โดยส่งจดหมายซึ่งเขียนด้วยลายมือ โดยได้ชี้แจงสาเหตุถึงการลาออก และขอบคุณสมาชิกพรรคและผู้ให้การสนับสนุน
หลังจากที่หัวหน้าพรรคลาออกไม่นาน ความเคลื่อนไหวของสมาชิกพรรค โดยเฉพาะผู้บริหารพรรค ต่างก็ตัดสินใจลาออกจากกรรมการบริหารพรรคและสมาชิกพรรคทันที มีการฟ้องร้องยุบพรรคไทยรักไทย มีการตรวจสอบเรื่องการทุจริต ซึ่งอาจมีผลทำให้กรรมการบริหารพรรคต้องเว้นวรรคทางการเมืองเป็นเวลา 5 ปี
ในวันที่ 30 พฤษภาคม พ.ศ. 2550 ตุลาการรัฐธรรมนูญตัดสินให้ยุบพรรคไทยรักไทย พร้อมเพิกถอนสิทธิการเมืองกรรมการบริหารพรรคจำนวน 111 คน เป็นจำนวน 5 ปี เหตุที่เพิกถอนสิทธิเพียง 111 คนใน 119 คน เนื่องจากใน 8 คนที่เหลือมีการลาออกหรือสิ้นสภาพกรรมการฯ ก่อนการกระทำผิด ได้แก่ เปรมศักดิ์ เพียยุระ, นายเสนาะ เทียนทอง, นายฐานิสร์ เทียนทอง, นายลิขิต ธีรเวคิน, นายสฤต สันติเมทนีดล, นายประพัฒน์ ปัญญาชาติรักษ์, นายกร ทัพพะรังสี และนางกอบกุล นพอมรบดี อดีต ส.ส.ราชบุรี ที่ถูกยิงเสียชีวิต
ภายหลังการยุบพรรค สมาชิกพรรคที่เหลือรวมตัวกันเป็นกลุ่มไทยรักไทย โดยมีแกนนำอย่าง สุรพงษ์ สืบวงศ์ลี และ ปองพล อดิเรกสาร เป็นต้น
28 กรกฎาคม พ.ศ. 2550 ที่ประชุมกลุ่มไทยรักไทย มีมติให้สมาชิกย้ายไปสังกัดอยู่กับพรรคพลังประชาชน ซึ่งเป็นพรรคการเมืองขนาดเล็ก เนื่องจากเกรงว่ารัฐบาลจะหยิบยก รัฐธรรมนูญแห่งราชอาณาจักรไทย พุทธศักราช 2540 มาใช้ หากร่างรัฐธรรมนูญฉบับใหม่ไม่ผ่านการลงประชามติ ซึ่งจะส่งผลกระทบกับกลุ่มไทยรักไทยให้ไม่สามารถส่งผู้สมัครลงเลือกตั้งได้ จากข้อกำหนดที่ให้ผู้สมัครต้องสังกัดพรรคการเมืองครบ 90 วัน
การแยกไปตั้งพรรค

พรรคไทยรักไทยเคยมีสมาชิกพรรคที่ลาออกไปตั้งพรรคการเมืองใหม่ หรือย้ายไปเป็นกรรมการบริหารพรรค ทั้งช่วงก่อนการยุบพรรคและหลังการยุบพรรค โดยมีดังนี้
การแยกไปตั้งพรรค > พรรคที่จัดตั้งก่อนการยุบพรรค

พรรคประชาราช นำโดย เสนาะ เทียนทอง (ย้ายไปตั้งพรรคก่อนการถูกยุบพรรค ต่อมาแกนนำพรรคย้ายกลับเข้าพรรคเพื่อไทย / สิ้นสภาพความเป็นพรรคการเมืองเมื่อวันที่ 22 สิงหาคม พ.ศ. 2561)
พรรคสันติภาพไทย นำโดย พิเชษฐ สถิรชวาล (สิ้นสภาพความเป็นพรรคการเมืองเมื่อวันที่ 26 กันยายน พ.ศ. 2550)
การแยกไปตั้งพรรค > พรรคที่จัดตั้งหลังการยุบพรรค

พรรคพลังประชาชน นำโดย นายแพทย์สุรพงษ์ สืบวงศ์ลี แกนนำกลุ่มไทยรักไทย และสมาชิกพรรคไทยรักไทยส่วนมากที่ยังเหลืออยู่ (ถูกยุบพรรคในวันที่ 2 ธันวาคม พ.ศ. 2551)
พรรคมัชฌิมาธิปไตย นำโดย สมศักดิ์ เทพสุทิน  (ถูกยุบพรรคในวันที่ 2 ธันวาคม พ.ศ. 2551)
พรรคเพื่อแผ่นดิน นำโดย สุวิทย์ คุณกิตติ (สิ้นสภาพความเป็นพรรคการเมืองเมื่อวันที่ 13 มีนาคม พ.ศ. 2566)
พรรครวมใจไทยชาติพัฒนา นำโดย สุวัจน์ ลิปตพัลลภ (เดิมเป็นพรรคชาติพัฒนา ก่อนจะยุบรวมกับไทยรักไทยในปี พ.ศ. 2548)
ดูเพิ่ม

ทักษิโณมิค
บ้านเลขที่ 111
สัมมาวายามะ

สัมมาวายามะเป็นหนึ่งในมรรค 8 หรือ มรรคมีองค์แปด เพียรชอบ เกิดฉันทะพยายาม ปรารภความเพียร ประคองจิตไว้ ตั้งจิตไว้
เพื่อมิให้อกุศลธรรมอันลามกที่ยังไม่เกิด ไม่บังเกิดขึ้น
เพื่อละอกุศลธรรมอันลามกที่บังเกิดขึ้นแล้ว
เพื่อให้กุศลธรรมที่ยังไม่เกิดบังเกิดขึ้น
เพื่อความตั้งอยู่ไม่เลือนหาย เจริญยิ่ง ไพบูลย์ มีขึ้น เต็มเปี่ยมแห่งกุศลธรรมที่บังเกิดขึ้นแล้ว
การจะเกิดสัมมาสติ ต้องอาศัยความเพียรพยายามกำหนดสติอย่างต่อเนื่องสม่ำเสมอ จนเกิดเป็นสัมมาสมาธิ ดังนั้นสัมมาวายามะจึงต้องมีอยู่หน้าสัมมาสติ
สึโตมุ ฮาตะ

| สึโตมุ ฮาตะ |
| --- | --- |
羽田 孜
ภาพถ่ายทางการ ค.ศ. 1994

นายกรัฐมนตรีญี่ปุ่น
ดำรงตำแหน่ง 28 เมษายน ค.ศ. 1994 – 30 มิถุนายน ค.ศ. 1994
กษัตริย์: จักรพรรดิอากิฮิโตะ
ก่อนหน้า: โมริฮิโระ โฮโซกาวะ
ถัดไป: โทมิอิจิ มูรายามะ
รองนายกรัฐมนตรีญี่ปุ่น
ดำรงตำแหน่ง 9 สิงหาคม ค.ศ. 1993 – 28 เมษายน ค.ศ. 1994
นายกรัฐมนตรี: โมริฮิโระ โฮโซกาวะ
ก่อนหน้า: มาซาฮารุ โกโตดะ
ถัดไป: โยเฮ โคโนะ
รัฐมนตรีว่าการกระทรวงการต่างประเทศ
ดำรงตำแหน่ง 9 สิงหาคม ค.ศ. 1993 – 28 เมษายน ค.ศ. 1994
นายกรัฐมนตรี: โมริฮิโระ โฮโซกาวะ
ก่อนหน้า: คาบุง มูโต
ถัดไป: โคจิ คากิซาวะ
รัฐมนตรีว่าการกระทรวงการคลัง
ดำรงตำแหน่ง 5 พฤษจิกายน ค.ศ. 1991 – 12 ธันวาคม ค.ศ. 1992
นายกรัฐมนตรี: คิอิจิ มิยาซาวะ
ก่อนหน้า: โทชิกิ ไคฟุ  รักษาการ
ถัดไป: โยชิโร ฮายาชิ
รัฐมนตรีว่าการกระทรวงเกษตร ป่าไม้ และประมง
ดำรงตำแหน่ง 27 ธันวาคม ค.ศ. 1988 – 3 มิถุนายน ค.ศ. 1989
นายกรัฐมนตรี: โนโบรุ ทาเกชิตะ
ก่อนหน้า: ทาเกชิ ซาโต
ถัดไป: ฮิซาโอะ โฮริโนอูจิ
ดำรงตำแหน่ง 28 ธันวาคม ค.ศ. 1985 – 22 กรกฎาคม ค.ศ. 1986
นายกรัฐมนตรี: ยาซูฮิโระ นากาโซเนะ
ก่อนหน้า: ฏมริโยชิ ซาโต
ถัดไป: มุตสึกิ คาโต
สมาชิกสภาผู้แทนราษฎรญี่ปุ่น  จากนางาโนะ เขต 3   นางาโนะ เขต 2 (1969–1996)
ดำรงตำแหน่ง 27 ธันวาคม ค.ศ. 1969 – 16 ธันวาคม ค.ศ. 2012
 
ข้อมูลส่วนบุคคล
เกิด: 24 สิงหาคม ค.ศ. 1935(1935-08-24) โตเกียว จักรวรรดิญี่ปุ่น
เสียชีวิต: 28 สิงหาคม ค.ศ. 2017(2017-08-28) (82 ปี) โตเกียว ประเทศญี่ปุ่น
พรรคการเมือง: พรรคประชาธิปไตย (2016) (2016–2017)
การเข้าร่วม พรรคการเมืองอื่น: LDP (1969–1992) พรรคฟื้นฟู (1992–1994) NFP (1994–1996) พรรคสุริยะ (1996–1998) GGP (1998-1998) DPJ (1998–2016)
คู่สมรส: อายาโกะ ฮาตะ
บุตร: ยูอิจิโร ฮาตะ
ศิษย์เก่า: มหาวิทยาลัยเซโจ
ลายมือชื่อ: 

สึโตมุ ฮาตะ (ญี่ปุ่น: 羽田 孜; โรมาจิ: Hata Tsutomu; 24 สิงหาคม ค.ศ. 1935 – 28 สิงหาคม ค.ศ. 2017) เป็นนักการเมืองญี่ปุ่นที่ดำรงตำแหน่งนายกรัฐมนตรีญี่ปุ่นเป็นเวลา 9 สัปดาห์ใน ค.ศ. 1994 เขาขึ้นดำรงตำแหน่งหัวหน้ารัฐบาลผสมจากโมริฮิโระ โฮโซกาวะ หลังได้รับการแต่งตั้งเป็นนายกรัฐมนตรีเพียงไม่นาน พรรคสังคมนิยมญี่ปุ่นออกจากการเป็นฝ่ายรัฐบาล ทำให้เขาต้องออกจากตำแหน่งก่อนกำหนด เขาเคยเป็นสมาชิกสภาล่างที่เป็นตัวแทนจังหวัดนางาโนะ เขต 3 โดยได้รับเลือก 14 ครั้งก่อนเกษียณใน ค.ศ. 2012
ชีวิตช่วงต้น

ฮาตะเกิดที่โตเกียวในวันที่ 24 สิงหาคม ค.ศ. 1935 โดยเป็นบุตรของบูชิโร ฮาตะ สมาชิกสภาผู้แทนราษฎรจากพรรคเสรีประชาธิปไตยฮาตะจบการศึกษาจากมหาวิทยาลัยเซโจและทำงานให้กับบริษัทขนส่งโอดาคีวตั้งแต่ ค.ศ. 1958 ถึง 1969
ชีวิตส่วนตัวและเสียชีวิต

ยูอิจิโร (1967–2020) บุตรของฮาตะ เป็นสมาชิกวุฒิสภาญี่ปุ่น เขาได้รับการแต่งตั้งเป็นรัฐมนตรีว่าการกระทรวงที่ดิน โครงสร้างพื้นฐาน การขนส่ง และการท่องเที่ยวในวันที่ 4 มิถุนายน ค.ศ. 2012
หลังฉลองวันเกิดครบ 82 ปีเพียง 4 วัน ฮาตะเสียชีวิตโดยธรรมชาติที่โตเกียวเมื่อวันที่ 28 สิงหาคม ค.ศ. 2017
เกียรติยศ

ญี่ปุ่น :
ค.ศ. 2013 -  เครื่องราชอิสริยาภรณ์ดอกคิริ
โปรตุเกส :
ค.ศ. 1993 -  เครื่องอิสริยาภรณ์อิงฟังตึ เด. เอ็งรีกึ ชั้นประถมาภรณ์
อ่านเพิ่ม

Sanger, David E. "Man in the News; Cautious Leader in Japan: Tsutomu Hata." The New York Times. April 23, 1994.
แหล่งข้อมูลอื่น

ข้อมูลการออกสื่อ บน ซี-สแปน
| ฐานข้อมูลการควบคุมรายการหลักฐาน  |
| --- | --- |
นานาชาติ:  FAST  ISNI  VIAF  เวิลด์แคต 
ประจำชาติ:  เยอรมนี  อิสราเอล  สหรัฐ  ญี่ปุ่น 
วิชาการ:  CiNii
กิติพัฒน์ รัตนเศรณี

| กิติพัฒน์ รัตนเศรณี |
| --- | --- |
ชื่อเกิด: พงษธัช รัตนเศรณี
ชื่อเล่น: แมงมุม
เกิด: 12 พฤษภาคม พ.ศ. 2532 (35 ปี) จังหวัดเชียงใหม่ ประเทศไทย
ส่วนสูง: 185 เซนติเมตร
คู่สมรส: ประดับดาว มรรครมย์ (2566–ปัจจุบัน)
อาชีพ: นักแสดง นายแบบ
ปีที่แสดง: พ.ศ. 2555–ปัจจุบัน
ผลงานเด่น: คมกริช - ดั่งสวรรค์สาป (2558)  แหลม - มือปราบเจ้าหัวใจ (2560)
สังกัด: สถานีโทรทัศน์สีกองทัพบกช่อง 7 (2556–2562)
กิติพัฒน์ รัตนเศรณี (เกิด 12 พฤษภาคม พ.ศ. 2532)   ชื่อเล่น แมงมุม เป็นนักแสดงและนายแบบชาวไทย อดีตนักแสดงสังกัดสถานีโทรทัศน์สีกองทัพบกช่อง 7 ปัจจุบันเป็นนักแสดงอิสระมีชื่อเสียงจากเวทีการประกวดดัชชี่บอยแอนด์เกิร์ลมีผลงานจากละครเรื่อง พราว และ ดั่งสวรรค์สาป เป็นต้น
ผลงาน > ละครโทรทัศน์

| ปี พ> ศ. | เรื่อง | บทบาท | เครือข่าย |
| --- | --- | --- | --- |
| 2556 | ไฟหวน | หมวดนิกร (รับเชิญ) | ช่อง 7HD |
| 2557 | ปีกมงกุฎ | เพชร | ช่อง 7HD |
| 2557 | พราว | มาร์ค | ช่อง 7HD |
| 2558 | ยอดมนุษย์ดาบเทวดา | มารพยัคฆ์ / พิชิต | ช่อง 7HD |
| 2558 | ดั่งสวรรค์สาป | คมกริช | ช่อง 7HD |
| 2559 | คู่วุ่นลุ้นแผนรัก | เชน | ช่อง 7HD |
| 2559 | คุณนายสายลับ | อเนก | ช่อง 7HD |
| 2559 | สาปดอกสร้อย | ค่อมใบ้ | ช่อง 7HD |
| 2560 | พริ้ง คนเริงเมือง | ศักดิ์ | ช่อง 7HD |
| 2560 | บาปบริสุทธิ์ Live | หมู่ทิน (รับเชิญ) | ช่อง 7HD |
| 2560 | มือปืนพ่อลูกติด | ทรงยศ | ช่อง 7HD |
| 2560 | มือปราบเจ้าหัวใจ | แหลม | ช่อง 7HD |
| 2560 | ภูตสาวสื่อรัก | จักรพล (จักร) | ช่อง 7HD |
| 2560 | ลูกหลง | ดำ (รับเชิญ) | ช่อง 7HD |
| 2561 | รักกันมันแจ๋ว | แฟนของขวัญ (รับเชิญ) | ช่อง 7HD |
| 2561 | เขยผู้ใหญ่ สะใภ้กำนัน | พิมาน (วัยหนุ่ม) (รับเชิญ) | ช่อง 7HD |
| 2561 | นักสู้สะท้านฟ้า | นักรบฆ้อนคู่ (รับเชิญ) | ช่อง 7HD |
| 2562 | บ่วงสไบ | ทับ | ช่อง 7HD |
| 2562 | ดอกคูณเสียงแคน | ไอ้ไม้ | จีเอ็มเอ็ม 25 |
| 2562 | พรายพิฆาต | นิค | ช่อง 7HD |
| 2564 | ดงพญาเย็น | เจ้าแก้วนาคา | ช่องวัน 31 |
| 2567 | ศึกเสน่หาไกรทอง-ชาละวัน | นักกะ | ช่อง 8 |
ภาสิดี เพชรสุธี

| ภาสิดี เพชรสุธี |
| --- | --- |

สารนิเทศภูมิหลัง
ชื่อเล่น: ลูกจัน
เกิด: 2 กุมภาพันธ์ พ.ศ. 2541 (27 ปี) กรุงเทพมหานคร, ประเทศไทย
ส่วนสูง: 160 cm
ศิษย์เก่า: มหาวิทยาลัยศิลปากร
อาชีพ: นักแสดง นางแบบ
ปีที่แสดง: 2564–ปัจจุบัน
ภาสิดี เพชรสุธี (เกิด 2 กุมภาพันธ์ 2541) เป็นนักแสดงและนางแบบชาวไทย เธอเป็นที่รู้จักจากบทบาทของเธอในเรื่อง เขาไม่ใช่ผม, คืนนับดาว และ ชอกะเชร์คู่กันต์
ประวัติ

ลูกจันเกิดเมื่อวันที่ 2 กุมภาพันธ์ 2541 ที่กรุงเทพมหานคร เธอสำเร็จการศึกษาระดับปริญญาตรีด้านการออกแบบแฟชั่นจากมหาวิทยาลัยศิลปากร เธอทำงานเป็นนางแบบมาตั้งแต่ปี 2564 ก่อนที่จะมาร่วมงานกับจีเอ็มเอ็มทีวี เธอเป็นเจ้าของกระต่าย 2 ตัวชื่อแลร์รีและปานินี เธอกำลังออกเดทกับเพื่อนศิลปินร่วมสังกัดจีเอ็มเอ็มทีวี เปปเปอร์ ภานุโรจน์ เฉลิมกิจพรทวี ตั้งแต่ปี 2564
อาชีพ

ในงาน GMMTV Borderless Event เมื่อปลายปี 2564 ภาสินีได้รับการประกาศให้เป็นศิลปินหน้าใหม่ภายใต้การจัดการของจีเอ็มเอ็มทีวี เธอได้เล่นเป็นนักแสดงสมทบในละครหลายเรื่อง เช่น นะโมในเขาไม่ใช่ผม, อลิซในคืนนับดาว, เทียนในชอกะเชร์คู่กันต์ และแป้งในร้านซื้อขายความทรงจำ
พระเจ้าบรมวงศ์เธอ พระองค์เจ้าประภัศร

| พระเจ้าบรมวงศ์เธอ พระองค์เจ้าประภัศร |
| --- | --- |
พระเจ้าบรมวงศ์เธอ ชั้น 4 พระองค์เจ้าชั้นเอก

ประสูติ: 11 พฤษภาคม พ.ศ. 2397
สิ้นพระชนม์: 29 มิถุนายน พ.ศ. 2469 (72 ปี)
ราชวงศ์: จักรี
พระบิดา: พระบาทสมเด็จพระจอมเกล้าเจ้าอยู่หัว
พระมารดา: เจ้าจอมมารดาเกศ ในรัชกาลที่ 4
พระเจ้าบรมวงศ์เธอ พระองค์เจ้าประภัศร (11 พฤษภาคม พ.ศ. 2397 – 29 มิถุนายน พ.ศ. 2469) เป็นพระราชธิดาในพระบาทสมเด็จพระจอมเกล้าเจ้าอยู่หัว ประสูติแต่เจ้าจอมมารดาเกศ ในรัชกาลที่ 4
พระประวัติ > ประสูติ

พระเจ้าบรมวงศ์เธอ พระองค์เจ้าประภัศร เป็นพระราชธิดาในพระบาทสมเด็จพระจอมเกล้าเจ้าอยู่หัว ประสูติแต่เจ้าจอมมารดาเกศ ในรัชกาลที่ 4 เมื่อวันที่ 11 พฤษภาคม พ.ศ. 2397
พระประวัติ > พระกรณียกิจ

เมื่อครั้งยังทรงพระชนม์ สมเด็จพระศรีสวรินทิราบรมราชเทวี พระพันวัสสาอัยยิกาเจ้า ทรงพระกรุณาโปรดเกล้าฯ ให้ พระเจ้าบรมวงศ์เธอ พระองค์เจ้าประภัศร ทรงสอนหนังสือไทยประทานหม่อมเจ้าพิจิตรจิราภา เทวกุล พระธิดาในสมเด็จพระเจ้าบรมวงศ์เธอ กรมพระยาเทวะวงศ์วโรปการ กับหม่อมใหญ่ เทวกุล ณ อยุธยา อดีตอาจารย์ใหญ่และผู้จัดการโรงเรียนราชินี และโรงเรียนราชินีบน ผู้ทรงมีคุณูปการอย่างยิ่งแก่วงการการศึกษาของสตรีไทย
ในปี พ.ศ. 2436 (ร.ศ. 112) พระเจ้าบรมวงศ์เธอ พระองค์เจ้าประภัศร ทรงเข้าร่วมก่อตั้งสภาอุณาโลมแดงแห่งชาติสยามขึ้น โดยทรงดำรงตำแหน่งผู้ช่วยเลขานุการินี ทรงร่วมออกทุนทรัพย์ตั้งเป็นสภาขึ้นในคราวแรก เป็นเงิน 1,200 บาท
พระประวัติ > สิ้นพระชนม์

พระเจ้าบรมวงศ์เธอ พระองค์เจ้าประภัศรสิ้นพระชนม์ในรัชสมัยพระบาทสมเด็จพระปกเกล้าเจ้าอยู่หัว เมื่อวันที่ 29 มิถุนายน พ.ศ. 2469 สิริพระชันษา 72 ปี ในวันที่ 30 มิถุนายน พ.ศ. 2469 พระบาทสมเด็จพระปกเกล้าเจ้าอยู่หัว ทรงพระกรุณาโปรดเกล้าฯ ให้สมเด็จพระราชปิตุลา บรมพงศาภิมุข เจ้าฟ้าภาณุรังษีสว่างวงศ์ กรมพระยาภาณุพันธุวงศ์วรเดช เสด็จแทนพระองค์ ไปในการพระราชทานน้ำสรงพระศพ จากนั้นเชิญพระศพมาประดิษฐาน ณ หอธรรมสังเวช พระราชทานเพลิงพระศพเมื่อวันที่ 23 พฤษภาคม พ.ศ. 2471 ณ พระเมรุ ท้องสนามหลวง ในการนี้ทรงพระกรุณาโปรดเกล้าฯ พระราชทานพระโกศกุดั่นน้อยทรงพระศพ และแขวนฉัตรโหมดทองห้าชั้นที่พระโกศ แวดล้อมด้วยเครื่องราชอิสริยยศ
พระเกียรติยศ

| ธรรมเนียมพระยศของ พระเจ้าบรมวงศ์เธอ พระองค์เจ้าประภัศร |
| --- | --- |
ธงประจำพระอิสริยยศ
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
พระเกียรติยศ > พระอิสริยยศ

พระเจ้าลูกเธอ พระองค์เจ้าประภัศร (11 พฤษภาคม พ.ศ. 2397 - 11 พฤศจิกายน พ.ศ. 2411)
พระเจ้าน้องนางเธอ พระองค์เจ้าประภัศร (11 พฤศจิกายน พ.ศ. 2411 - 23 ตุลาคม พ.ศ. 2453)
พระเจ้าบรมวงศ์เธอ พระองค์เจ้าประภัศร (23 ตุลาคม พ.ศ. 2453 - 29 มิถุนายน พ.ศ. 2469)
พระเกียรติยศ > เครื่องราชอิสริยาภรณ์

พ.ศ. 2446 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้า (ป.จ.) (ฝ่ายใน)
พ.ศ. 2443 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายใน)
พ.ศ. 2437 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้า (ท.จ.) (ฝ่ายใน)
พ.ศ. 2447 –  เหรียญรัตนาภรณ์ รัชกาลที่ 4 ชั้นที่ 2 (ม.ป.ร.2)
พ.ศ. 2451 –  เหรียญรัตนาภรณ์ รัชกาลที่ 5 ชั้นที่ 3 (จ.ป.ร.3)
พ.ศ. 2456 –  เหรียญรัตนาภรณ์ รัชกาลที่ 6 ชั้นที่ 2 (ว.ป.ร.2)
พ.ศ. 2439 –  เหรียญจักรพรรดิมาลา (ร.จ.พ.)
วันใหม่ ไทยพีบีเอส

| วันใหม่ ไทยพีบีเอส |
| --- | --- |

ประเภท: รายงานข่าว
พัฒนาโดย: ไทยพีบีเอส
พิธีกร: ดูในบทความ
ผู้ประพันธ์ดนตรีแก่นเรื่อง: - เพลงประกอบที่จัดทำเองโดยสถานีโทรทัศน์ไทยพีบีเอส (30 กันยายน พ.ศ. 2556 - ปัจจุบัน)
ประเทศแหล่งกำเนิด:  ไทย
ภาษาต้นฉบับ:  ไทย
การผลิต
สถานที่ถ่ายทำ: สตูดิโอไทยพีบีเอส
ความยาวตอน: 300 นาที (05:00-07:00 น.)
ออกอากาศ
เครือข่าย: ไทยพีบีเอส
ออกอากาศ: 30 กันยายน พ.ศ. 2556 – ปัจจุบัน
วันใหม่ ไทยพีบีเอส เป็นรายการโทรทัศน์ รายการภาคเช้าประเภทรายงานข่าว–เหตุการณ์ปัจจุบัน และสัมภาษณ์ในเชิงเจาะลึก ออกอากาศวันจันทร์ - วันศุกร์ (เว้นวันหยุดราชการที่ตรงกับวันจันทร์-ศุกร์) เวลา 05.00 - 07:00 น. ทาง ไทยพีบีเอส ออกอากาศครั้งแรกเมื่อวันจันทร์ที่ 30 กันยายน พ.ศ. 2556 ผลิตโดย สำนักข่าวไทยพีบีเอส
ผู้ประกาศข่าว

| รายการข่าว | วัน-เวลาออกอากาศ | ผู้ประกาศข่าว |
| --- | --- | --- |
| วันใหม่วาไรตี้ | วันจันทร์-วันศุกร์ เวลา 08:00 น. - 10:00 น. | อธิวัฒน์ ธีรนิธินันท์ ชไมพร เห็นประเสริฐ ภคนันท์ ธนาศรม ภัชชาร์ ภัทรเดชาธรรม ปิยะฉัตร กรุณานนท์ (ร้องทุก(ข์)ลงป้ายนี้) ธิดารัตน์ อนันตรกิตติ (เปิดบ้านไทยพีบีเอส) |
ผู้ประกาศข่าว > อดีตผู้ประกาศข่าว

ประวีณมัย บ่ายคล้อย (ปัจจุบันอยู่ช่อง 3 เอชดี)
วราวิทย์ ฉิมมณี (ปัจจุบันอยู่เนชั่นทีวี)
สรัญธร แก้วเวียงชัย (ปัจจุบันอยู่สถานีวิทยุโทรทัศน์รัฐสภา)
กมลวรรณ สุนทรธรรม (ปัจจุบันอยู่ช่อง 3 เอชดี)
นันทินี ลายละเอียด (ปัจจุบันเป็นผู้สื่อข่าวเศรษฐกิจ ทางช่องไทยพีบีเอส)
พิมพิมล ปัญญานะ (ปัจจุบันเป็นผู้ประกาศข่าว และผู้สื่อข่าวไทยพีบีเอส)
ชินดนัย มีชัย (ปัจจุบันเป็นผู้ประกาศข่าว ทางช่องไทยพีบีเอส)
อินทัช เพชรประสมกูล (ปัจจุบันเป็นผู้สื่อข่าวกีฬา ทางช่องไทยพีบีเอส)
เสาวลักษณ์ จักรวิวัฒนากุล (ปัจจุบันเป็นผู้ประกาศข่าวต่างประเทศ และผู้สื่อข่าวต่างประเทศ ทางช่องไทยพีบีเอส)
วิภาพร วัฒนวิทย์ (ปัจจุบันเป็นผู้สื่อข่าว ทางช่องไทยพีบีเอส)
ธีรเดช งามเหลือ (ปัจจุบันเป็นผู้ประกาศข่าว ทางช่องไทยพีบีเอส)
เทพชัย หย่อง (ปัจจุบันเป็นสื่อมวลชนอิสระ)
ณัฏฐา โกมลวาทิน (ปัจจุบันเป็นผู้ประกาศข่าวต่างประเทศ ทางช่องไทยพีบีเอส)
เจษฎา จี้สละ (ปัจจุบันเป็นผู้ประกาศข่าว ทางช่องไทยพีบีเอส)
วันวิสาข์ ทินวัฒน์ (ปัจจุบันเป็นผู้ประกาศข่าว ทางช่องไทยพีบีเอส)
จตุรงค์ แสงโชติกุล (ปัจจุบันยุติทำหน้าที่แล้ว)
อุรชัย ศรแก้ว (ปัจจุบันเป็นผู้อำนวยการบรรณาธิการบริหารฝ่ายข่าวไทยพีบีเอส)
ดาวี ไชยคีรี (ปัจจุบันเป็นผู้สื่อข่าวการเมืองทางช่องไทยพีบีเอส)
ณาตยา แวววีรคุปต์ (ปัจจุบันเป็นสื่อมวลชนอิสระ)
สุริสา ศรีกุลทรัพย์ (ปัจจุบันยุติทำหน้าที่แล้ว)
วินิจฐา จิตร์กรี (ปัจจุบันเป็นผู้ประกาศข่าวต่างประเทศ และ ผู้สื่อข่าวต่างประเทศ ทางช่องไทยพีบีเอส)
ก่อเขต จันทเลิศลักษณ์ (ปัจจุบันเป็นรองบรรณาธิการข่าวไทยพีบีเอส)
สุธาศินี สุทธิบงกช (ปัจจุบันเป็นผู้ประกาศข่าวกีฬา และ ผู้สื่อข่าวกีฬา ทางช่องไทยพีบีเอส)
เฌอศานต์ ศรีสัจจัง (ผู้ประกาศข่าวรายการวันใหม่ไทยพีบีเอส)
ตะวันรุ่ง เตี๋ยประดิษฐ์ (ปัจจุบันเป็นผู้ประกาศข่าว และ ผู้สื่อข่าว ทางช่องไทยพีบีเอส)
วีริศ หุ่นเจริญ (ปัจจุบันเป็นผู้ประกาศข่าว และ ผู้ประกาศข่าวพยากรณ์อากาศ ทางช่องไทยพีบีเอส)
สิริมา ทรงกลิ่น (ปัจจุบันเป็นผู้ประกาศข่าวเศรษฐกิจ ภาคเช้า และ ผู้สื่อข่าวเศรษฐกิจ ทางช่องไทยพีบีเอส)
อัครเดช วัฒนาบรรจงกุล (ปัจจุบันเป็นผู้ประกาศข่าวกีฬา และ ผู้สื่อข่าวกีฬา ทางช่องไทยพีบีเอส)
วิริยะ ตันนุกูลกิจ (ปัจจุบันเป็นผู้ประกาศข่าวกีฬา และ ผู้สื่อข่าวกีฬา ทางช่องไทยพีบีเอส)
โรงเรียนอัสสัมชัญศรีราชา

| โรงเรียนอัสสัมชัญศรีราชา |
| --- | --- |
 Assumption College Sriracha

ที่ตั้ง

29 หมู่ 10 ตำบลสุรศักดิ์ อำเภอศรีราชา จังหวัดชลบุรี  ประเทศไทย 20110
ข้อมูล
ชื่ออื่น: อ ส ช, ACS
ประเภท: โรงเรียนเอกชน
คติพจน์: LABOR OMNIA VINCIT ความวิริยะ อุตสาหะ นำมาซึ่งความสำเร็จ
สถาปนา: 18 พฤษภาคม พ.ศ. 2487
ผู้ก่อตั้ง: ภราดาเทโอฟาน (ชิน บุณยานันทน์)
ผู้อำนวยการ: ภราดา ดร.พิสูตร วาปีโส
ภาษาที่ใช้เป็นสื่อการสอน: ภาษาที่มีการเรียนการสอนในโรงเรียน  ภาษาไทย  ภาษาอังกฤษ  ภาษาจีนกลาง  ภาษาญี่ปุ่น
สี:   แดง   ขาว
เพลง: มาร์ชอัสสัมชัญศรีราชา, สดุดีอัสสัมชัญ
เว็บไซต์: www.acs.ac.th
โรงเรียนอัสสัมชัญศรีราชา (อังกฤษ: Assumption College Sriracha อักษรย่อ: อสช, ACS)  ก่อตั้งโดย ภราดาเทโอฟาน (ชิน บุณยานันทน์) วันที่ 17 พฤษภาคม ค.ศ. 1944 (พ.ศ. 2487) และเป็นอันดับที่ 5 ใน 14 สถาบันของคณะภราดาเซนต์คาเบรียลแห่งประเทศไทย ปัจจุบันเปิดทำการสอนตั้งแต่ระดับชั้นอนุบาล 1 ถึงชั้นมัธยมศึกษาปีที่ 6 เปิดสอนในระบบสหศึกษา รับทั้งนักเรียนประจำและไป-กลับ
ประวัติ

ในระหว่างปี พ.ศ. 2484-2486 ประเทศไทยตกอยู่ในภาวะสงครามโลกครั้งที่ 2 สถานที่ต่าง ๆ ในพระนคร รวมทั้งโรงเรียนอัสสัมชัญ (บางรัก) ได้รับความเสียหายจากการทิ้งระเบิดอย่างหนัก โรงเรียนจึงปิดทำการชั่วคราว คณะภราดาเห็นว่าถ้ายังอยู่ในพระนคร อาจได้รับอันตรายจึงได้พยายามหาสถานที่ที่ปลอดภัย เพื่อเปิดทำการสอนต่อไป
ในราวเดือนธันวาคม 2485 คณะภราดาจึงได้ตัดสินใจอพยพนักเรียนส่วนหนึ่งซึ่งเป็นเด็กกำพร้า และนักเรียนประจำ ซึ่งมีภูมิลำเนาอยู่ต่างจังหวัดที่ไม่สามารถเดินทางกลับบ้านได้ มาเปิดทำการสอนที่ศรีราชาชั่วคราว คณะภราดา ครู และนักเรียนรุ่นแรก เรียกว่า “รุ่นบุกเบิก” ต่างช่วยกันแผ้วถางปรับพื้นป่าให้เป็นโรงเรียน เปลี่ยนไร่ตะไคร้เป็นไร่สับปะรดจนกลายเป็นไร่สับปะรด เอ ซี ที่มีชื่อเสียงเป็นอันมากและนำผลผลิตจากไร่ไปจำหน่ายเพื่อเป็นรายได้มาจุนเจือโรงเรียน และเลี้ยงดูนักเรียนในระหว่างสงคราม
กลางปี พ.ศ. 2486 สงครามโลกสิ้นสุดลง โรงเรียนอัสสัมชัญ (บางรัก) เปิดทำการสอนตามเดิม แต่อาคารนอนของนักเรียนประจำถูกทำลายได้รับความเสียหายเป็นอย่างมาก จึงไม่สามารถย้ายเด็กกำพร้า และนักเรียนประจำจากศรีราชากลับไปอยู่ที่พระนครได้ จึงจำเป็นต้องเปิดทำการสอนที่ศรีราชาต่อไป ประกอบกับเยาวชนในท้องถิ่นสมัครเข้าเป็นนักเรียน ไป – กลับ จำนวนมากขึ้น คณะภราดาจึงตัดสินใจเปิดทำการสอนอย่างจริงจังครั้งแรกเมื่อวันที่ 17 พฤษภาคม พ.ศ. 2487 โดยมีภราดาเทโอฟาน (ชิน บุณยานันทน์) เป็นอธิการผู้ก่อตั้ง และได้รับอนุญาตจากกระทรวงศึกษาธิการ ให้จัดตั้งโรงเรียนตั้งแต่วันที่ 3 กันยายน พ.ศ. 2491 และได้รับรองวิทยฐานะเทียบเท่าโรงเรียนรัฐบาลเมื่อ วันที่ 18 พฤษภาคม พ.ศ. 2493
โรงเรียนอัสสัมชัญศรีราชา เป็น 1 ใน 17 สถาบันของมูลนิธิคณะเซนต์คาเบรียลแห่งประเทศไทย ปัจจุบันเปิดทำการสอนตั้งแต่ระดับชั้นอนุบาล 1 ถึงชั้นมัธยมศึกษาปีที่ 6 ในระบบสหศึกษา รับนักเรียนทั้งประเภทประจำและไป – กลับ
จากโรงเรียนกลางป่า พัฒนาเป็นอุทยาน สืบสานสู่การเป็น “เพชรบูรพา” ร่มรื่นตระการตาในเนื้อที่กว่า 550 ไร่ มุ่งส่งเสริมการเรียนรู้ให้ทันต่อความก้าวหน้าของโลกยุคปัจจุบัน เป็นแหล่งขุมทรัพย์ทางปัญญา ที่ผลิตเยาวชนและบุคลากรสู่การเป็นทรัพยากรบุคคลที่ทรงคุณค่ายิ่งต่อสังคมไทย
ความหมายของตราโรงเรียน

ตราสัญลักษณ์ชื่อภาษาอังกฤษของโรงเรียนอัสสัมชัญศรีราชามีลักษณะ เป็นตราโล่สีแดงคาดสีขาว มีตัวอักษร ACS สีน้ำเงินอยู่กึ่งกลาง และมีปีคริสต์ศักราช 1944 สีนำเงินอยู่ใต้ตัวอักษร สีแดงและขาวนี้ให้ความหมายคือชาวอัสสัมชัญศรีราชา ทุกคนต้องรู้จักเสียสละ กล้าหาญ และ ทำในสิ่งที่ดีงาม
|  | ความหมาย |
| --- | --- |
สีแดง ขาว น้ำเงิน: ชาติ ศาสนา พระมหากษัตริย์
สีแดง: เสียสละ กล้าหาญ อดทน
สีขาว: บริสุทธิ์ จริงใจ
ACS: Assumption College Sriracha
1944: ก่อตั้ง
ความหมายของตราคณะภราดาเครือเซนต์คาเบรียล

ตราของภราดาเซนต์คาเบรียล ซึ่งสถาบันการศึกษาในเครือคณะภราดาเซนต์คาเบรียลทั้งหมดใช้ตรานี้เป็นตราประจำสถาบันร่วมกัน ตรงกลางตราเป็นรูปโล่แบ่งสี่ซีก มีสัญลักษณ์ ดังนี้
ความหมายของตราคณะภราดาเครือเซนต์คาเบรียล > A.M. และ ช่อดอกซ่อนกลิ่นสีขาว

A.M. มาจากคำละตินว่า "Ave Marie" หมายถึง "วันทา มารี" พระนางมารีย์พรหมจารีมารดาของพระเยซูคริสต์ หรืออีกนัยหนึ่ง A.M. หมายถึง "Alma Mater" หมายถึง "โรงเรียนแม่" — ส่วนดอกซ่อนกลิ่น แสดงถึงความบริสุทธิ์ผุดผ่อง ที่นักเรียนทุกคนต้องพยายามทำตนให้เป็นผู้บริสุทธิ์ทั้งกาย วาจา และ ใจ อยู่เสมอไม่ว่าจะอยู่ที่ใดก็ตาม — ในส่วนนี้จึงมีความหมายรวมว่า โรงเรียนเปรียบเสมือนบ้านเกิดที่ทุกคนเป็นสมาชิกในครอบครัว มีพระนางมารีอาเป็นที่รักเคารพและบูชาร่วมกันไม่แยกแยะว่าใครมีหรือจน ความรักและความสุขที่มีต่อครอบครัว ต่อแม่ที่มีร่วมกันเป็นความบริสุทธิ์ทั้งกาย วาจา และใจเสมอ ละรักใคร้สามัคคี ไม่ว่าอยู่ ณ ที่แห่งใด
ความหมายของตราคณะภราดาเครือเซนต์คาเบรียล > รูปเรือใบ และ ดาวเหนือเรือ

เปรียบได้กับ "นาวาชีวิต" ที่จะต้องต่อสู้คลื่นลมและแสงแดดไปจนถึงฝั่ง เป็นคติให้ได้คิดเสมอว่า "ชีวิตคือการต่อสู้" มีดวงดาวอยู่ในท้องฟ้าเหนือเรือที่กำลังสู้คลื่นลม หมายถึงแสดงแห่งความหวัง ได้แก่ แสงธรรมแห่งศาสนา กับแสดงแห่งปัญญา จากสรรพวิทยาการที่ได้รับจากโรงเรียนรวมกันเป็นดวง ประทีป ส่องนำชีวิต (คือคนที่อยู่ในเรือ) ไปสู่จุดหมายปลายทางได้ด้วยคุณธรรม และปัญญา
ความหมายของตราคณะภราดาเครือเซนต์คาเบรียล > อักษร DS และไม้กางเขน

ย่อจากภาษาฝรั่งเศส "Dieu Seul" หมายความว่า จะทำงานทุกอย่างเพื่อเป็นสิริมงคลแก่พระเจ้า เป็นคติพจน์ของนักบุญหลุยส์ เดอ มงฟอร์ต ผู้สถาปนาคณะภราดาเซนต์คาเบรียล — โดยอีกนัยหนึ่ง D หรือ Divinity หมายถึงศาสนา ซึ่งเราทุกคนต้องมีศาสนาเป็นหลักยึดเหนี่ยวจิตใจ, เครื่องหมายไม้กางเขน เป็นเครื่องหมายแห่งความรัก และความเสียสละ ดังที่พระคริสต์ได้ทรงสละชีวิตของพระองค์ด้วยความรัก ที่จะช่วยไถ่บาปให้แก่มวลมนุษย์, S หรือ Science หมายถึงวิทยาการ ความรู้ที่ทำให้เรามีเหตุผล เราทุกคนควรจะมุ่งหาความรู้อยู่เสมอ ยิ่งเรามีความรู้ฝ่ายโลกมากขึ้นเท่าได เราก็ยิ่งควรสนใจหาความรู้ฝ่ายธรรมให้มากขึ้นเท่านั้น
สำหรับพวงดอกไม้ที่ประดับโล่ เป็นมาลัยเกียรติยศที่จะเตือนใจทุกคนให้กระทำความดีให้เชิดชู และจรรโลงไว้ซึ่งเกียรติยศ ชื่อเสียงของสถาบันมิให้เสื่อมสูญสลายไป
ทำเนียบเจษฎาธิการ

| อันดับ | รูป | รายนาม | ยุค | วาระ |
| --- | --- | --- | --- | --- |
| 1 |  | เทโอฟาน | บุกเบิก | 2487-2496 |
| 2 |  | มงฟอร์ต | ปักฐาน | 2496-2504 |
| 3 |  | โฮโนรา | กีฬา | 2504-2509 |
| 4 |  | ซีเมออน | รักษา | 3 เดือน |
| 5 |  | ฟรังซัว | ปฏิรูป | 2509-2514 |
| 6 |  | ยอห์น แมรี่ | รักษาการณ์ | 2514-2517 |
| 7 |  | หลุยส์ ชาแนล | ฟื้นฟู | 2517-2520 |
| 8 |  | เลโอ | ประหยัด | 2520-2526 |
| 9 |  | วิจารณ์ ทรงชัย | สร้างสรรค์ | 2526-2531 |
| 10 |  | ชุมพล ดีจิต | การณ์ | 1 ภาคเรียน |
| 11 |  | อานันท์ ปรีชาวุฒิ | ไฮเทค | 2532-2534 |
| 12 |  | หลุยส์ ชาแนล | บูรพา | 2535-2540 |
| 13 |  | ศักดา กิจเจริญ | ระเบียบ | 2541-2543 |
| 14 |  | อาจิณ เต่งตระกูล | ปฏิรูป | 2544-2546 |
| 15 |  | สุรสิทธิ์ สุขชัย | องค์กร | 2547-2549 |
| 16 |  | ศักดา กิจเจริญ | บูรณาการ | 2550-2553 |
| 17 |  | เลอชัย ลวสุต | อนุรักษ์ | 2553-2554 |
| 18 |  | ศิริชัย ฟอนซีกา | พัฒนา | 2554-2555 |
| 19 |  | ชำนาญ  เหล่ารักผล | การศึกษา | 2556-2561 |
| 20 |  | วีรยุทธ บุญพราหมณ์ | - | 2562-2565 |
| 21 |  | พิสูตร วาปีโส |  | 2565-ปัจจุบัน |
สถานที่สำคัญ > โบสถ์เดล โรซาริโอ

“นี่คือคฤหาสน์ของพระเป็นเจ้าและประตูแห่งสวรรค์”  สถาปัตยกรรมรูปทรงพัดคลี่แห่งนี้ ภายในออกแบบเหมือนโรงละคร เพราะภายในโบสถ์ไม่มีเสากลาง อาศัยหลักการทางวิศวกรรมทำให้หลังคาและเพดานคงอยู่ได้โดยไม่พังทลายลงมา ด้านในสุดของตัวอาคารเป็นที่ตั้งของแท่นบูชา เหนือขึ้นไปเป็นรูปแกะสลักพระเยซูถูกตรึงอยู่บนไม้กางเขนขนาด 5.50 เมตร ทำจากไม้สัก สองฝั่งซ้ายขวามีรูปปูนปั้นแม่พระและนักบุญยอแซฟประดับอยู่อย่างสง่างาม ซึ่งรูปปั้นทั้ง 2 องค์นี้ปั้นด้วยปูนขึ้นมาเองตามจินตนาการของช่างปั้นโดยไม่ได้ใช้แม่พิมพ์อะไรเลย โบสถ์เดล โรซาริโอ นับเป็นสถานที่สำคัญของโรงเรียนอัสสัมชัญศรีราชา สร้างขึ้นในสมัยภราดามงฟอร์ต ดำรงตำแหน่งอธิการ เมื่อปี พ.ศ. 2503 ทำพิธีเสกเมื่อวันที่ 2 กุมภาพันธ์ พ.ศ. 2504 โดยพระสังฆราช สงวน สุวรรณศรี
โบสถ์เดล โรซาริโอใช้ประกอบพิธีบูชาขอบพระคุณให้กับคณะภราดาและสัตบุรุษที่อาศัยอยู่รอบ ๆ โรงเรียน ในสมัยก่อนเมื่อมีพิธีการสำคัญ เช่น พิธีแต่งงาน ต้องไปใช้โบสถ์ที่โรงเรียนดาราสมุทรซึ่งมีขนาดใหญ่กว่ามาก จึงเกิดเป็นคำเรียกโบสถ์ที่โรงเรียนดาราสมุทรอย่างติดปากว่า “วัดใหญ่” ส่วนโบสถ์ของอัสสัมชัญศรีราชาจึงเรียกกันว่า “วัดน้อย” และได้มีชื่อเรียกเป็นทางการเมื่อจัดฉลองโบสถ์ครบ 50 ปี ในสมัยภราดาเลอชัย ลวสุต ดำรงตำแหน่งเป็นผู้อำนวยการ (พ.ศ. 2553) โดยใช้ชื่อศาสนนามของภราดามงฟอร์ต เดล โรซาริโอ มาเป็นชื่อโบสถ์ว่า “โบสถ์ เดล โรซาริโอ”
สถานที่สำคัญ > ตึกวัชรสมโภช

สร้างขึ้นในสมัย ภราดาหลุยส์ ชาแนล มี 2 ชั้น ชั้นบนเป็นหอประชุมที่ชื่อว่าหลุยส์ ชาแนล เป็นหอประชุมขนาดใหญ่สุดในโรงเรียน ความจุที่รับได้ 1,000 คน มีเก้าอี้พร้อม ชั้นล่างเดิมเป็นห้องสมุดกลางของโรงเรียนปัจจุบันได้จัดทำให้เป็นห้องพิพิธภัณฑ์ของโรงเรียน มีชื่อว่า "ห้องเกียรติประวัติอัสสัมชัญศรีราชา" บริเวณด้านหน้าห้องเกียรติประวัติฯ มีห้องรับรอง และห้องประชุมออกัสติน ด้านทิสตะวันออกของตึกประกอบด้วยห้องวารสารและสิ่งพิมพ์ ห้องแต่งตัวสำหรับนักแสดงและทางขึ้นเวที ด้านหน้าประดิษฐานรูปหล่อของเจษฎาธิการมงฟอร์ด
สถานที่สำคัญ > ตึกอำนวยการ

เป็นตึกที่มีขนาดเล็กกะทัดรัดที่สุดในโรงเรียน ซึ่งเป็นสถาปัตยกรรมที่แปลกตาอีกอย่างหนึ่งในโรงเรียน เรียกกันว่า ตึกผอม มีทั้งหมด 3 ชั้น ชั้น 1 จะเป็นห้องติดต่อสอบถามของแผนก MLP ชั้น 2-3 เป็นที่พักของคณะภราดา